**Nagyrécsei Közös Önkormányzati Hivata****l jegyzője**

Cím: 8756 Nagyrécse, Kossuth L. u. 48.

Tel: (93) 371 001, E-mail: jegyzo@nagyrecse.hu

**Tájékoztató**

helyi iparűzési adó bevezetéséről **NAGYRÉCSE**

Nagyrécse Községi Önkormányzat képviselő-testülete – mérlegelve a helyi adókról szóló 1990. évi C. törvényben (a továbbiakban: Htv.) biztosított lehetőségeket – a helyi adókról szóló 14/2019.(XI.15.) számú önkormányzati rendeletével (3.§) **2020. január 1. napjától bevezeti Nagyrécse településen a helyi iparűzési adót határozatlan időre.**

# Az új adóval kapcsolatos legfontosabb szabályokat a Htv., az adózás rendjérőlszóló 2017. évi CL. Törvény (Art.), továbbá a adóigazgatási rendtartásról szóló 2017. évi CLI. törvény határozza meg.

**Iparűzési bejelentkezési, változás bejelentési, bevallási nyomtatványt azoknak kell benyújtaniuk, akik/amelyek az iparűzési adó alanyának minősülnek és a székhelyük, telephelyük szerinti települési önkormányzat az iparűzési adót bevezette. Az iparűzési adó alanya a Htv. 52. § 26. pontja szerinti vállalkozó.**

Adóalanynak tekintendők a gazdasági tevékenységet saját nevükben és kockázatukra haszonszerzés céljából, üzletszerűen végző

■ egyes - vállalkozási tevékenységet végző - magánszemélyek,

■ jogi személyek, ideértve a felszámolás vagy végelszámolás alatt lévő jogi személyeket is,

■ az egyéni cégek, az egyéb szervezetek, ideértve a felszámolás vagy végelszámolás alatt lévő egyéni cégeket, egyéb szervezeteket.

**A bevallásbenyújtási kötelezettség teljesítésének módja:**

**Az adóbevallás benyújtható közvetlenül a székhely, telephely szerinti önkormányzati adóhatósághoz elektronikus úton.**

**Az iparűzési adóbevallás az állami adóhatóságon keresztül is – kizárólag elektronikus úton – benyújtható [Htv. 42/D. §].** Az állami adóhatóság útján történő elektronikus bevallásbenyújtás esetén meghatalmazás csatolására nincs szükség. **A helyi iparűzési adóbevallást magyar nyelven, forintban kell elkészíteni.**

### *Az önkormányzati adóhatósághoz benyújtandó adóbevallás időpontja:*

1. Az adózónak az állandó jellegű helyi iparűzési tevékenysége után - ha törvény másként nem rendelkezik

* az adóról az adóévet követő év ötödik hónap utolsó napjáig,
* az adóelőleg-kiegészítésről az adóév utolsó hónapjának huszadik napjáig kell az adóbevallást benyújtani.

1. Az adózónak az ideiglenes jellegű iparűzési tevékenysége utáni adóról a tevékenysége befejezése napját követő hónap tizenötödik napjáig kell az adóbevallást teljesíteni.

### *Az önkormányzati adóhatósághoz teljesítendő befizetések:*

1. Az adózó az állandó jellegű helyi iparűzési tevékenység utáni adóban

* az adóelőlegét az adóév harmadik hónapjának tizenötödik napjáig, valamint kilencedik hónapjának tizenötödik napjáig fizeti meg;
* az adóelőleg-kiegészítés összegét az adóév utolsó hónapjának huszadik napjáig fizeti meg;
* a megfizetett adóelőleg és adóelőleg-kiegészítés, valamint az adóévre megállapított adó pozitív különbözetét az adóévet követő év ötödik hónapjának utolsó napjáig fizeti meg, illetve a túlfizetést ettől az időponttól igényelheti vissza.

2. Az adózó az ideiglenes jellegű helyi iparűzési tevékenysége utáni adót a tevékenység befejezése napját követő hónap tizenötödik napjáig fizeti meg.

**Nagyrécse Községi Önkormányzat képviselő-testületének a helyi adókról szóló 14/2019.(XI.15.) számú önkormányzati rendeletének 3.§-a alapján:**

(1) Az állandó jelleggel végzett iparűzési tevékenység estén az adó évi mértéke az adóalap 1 %-a.

(2) Ideiglenes jelleggel végzett iparűzési tevékenység esetén az adó mértéke naptári naponként 2.000 Ft.

**A fent leírtak alapján kérjük, hogy adózói kötelezettségének a törvények, valamint a helyi adórendelet alapján tegyen eleget.**